KIRJALLINEN KYSYMYS E-2654/98

esittäjä(t): Friedhelm Frischenschlager (ELDR) neuvostolle

(1. syyskuuta 1998)

Aihe: Pakolaisia ja hätäsiirtolaisia koskeva vastuun jakaminen

Kosovon kriisin aiheuttama pakolaistulva osoittaa jälleen kerran, että EU tarvitsee yhtenäiset kriteerit pakolaisten ja hätäsiirtolaisten sekä turvapaikanhakijoiden vastaanottamiselle. Ratkaisuna ei voi olla pakolaisten lähettäminen niin sanottuihin "turvallisiin kolmansiin maihin", vaikkakin se juridisesti on puolusteltavissa. Asia koskee nimenomaan kriisialueiden ympärillä olevia siirtymätalouden maita kuten Unkaria, jonka on muutenkin vietävä läpi mittavia uudistuksia ennen kuin se voi liittyä Euroopan unioniin. Mahdollisen vastuun jakamisjärjestelyn luomisen yhteydessä on syytä viitata komission ehdotukseen yhteiseksi toiminnaksi, joka perustuu Euroopan unionista tehdyn sopimuksen K.3 artiklaan (KOM(97) 0093 lopullinen(1). Neuvosto ei valitettavasti ole vieläkään päässyt yhteisymmärrykseen tästä yhteisestä toiminnasta. Erityisen kiistanalaisia näyttävät olevan juuri mielekkäät ja vapaamieliset määräykset perheiden yhdistämisestä ja hätäsiirtolaisille myönnettävästä oikeudesta osallistua rajoituksetta työelämään.

Millaista pakolaistulvasta johtuvaa vastuun jakamisjärjestelyä neuvosto tai sen puheenjohtajavaltio ehdottaa? Mitä kriteereitä asetetaan hätäsiirtolaisten aiheuttamien kustannusten jakamiselle? Mitä kriteereitä käytetään hätäsiirtolaisten jakamiseen jäsenvaltioiden kesken? Tulisiko tähän järjestelyyn ottaa mukaan hätäsiirtolaisten ohella myös pakolaiset ja turvapaikanhakijat? Jos ei, miksi?

Onko suunnitelmissa, että myös sellaiset "turvallisina kolmansina maina" pidetyt EU:n ulkopuoliset valtiot, joita ongelma koskee, kuten Unkari, Slovenia, Kroatia jaTsekki, otetaan mukaan tähän järjestelyyn? Jos näin on, miten se tapahtuisi? Jos taas ei, miksi? Miksi yllä mainittua komission ehdotusta hätäsiirtolaisten tilapäisestä suojelusta ei ole toteutettu? Onko neuvosto sitä mieltä, että Kosovon pakolaisilla ja karkotetuilla on säilytettävä de facto -pakolaisen asema kaikissa jäsenvaltioissa kunnes sotatoimet loppuvat kriisialueella, kuten Itävalta teki Bosnian sodan pakolaisille?

Vastaus

(7. ja 8. joulukuuta 1998)

Komissio toimitti äskettäin (vuoden 1998 heinäkuussa) neuvostolle ja Euroopan parlamentille tarkistetun ehdotuksen yhteisestä toiminnasta kotiseudultaan siirtymään joutuneiden henkilöiden väliaikaisesta suojelusta ja ehdotuksen yhteiseksi toiminnaksi vastuun jakamisesta tällaista suojelua saavien henkilöiden oleskelusta ja vastaanotosta. Näissä ehdotuksissa otetaan huomioon Euroopan parlamentin lausunto(2) sekä neuvoston elimissä alkuperäisestä ehdotuksesta(3), johon arvoisa parlamentin jäsen viittaa, käydyt neuvottelut.

Neuvoston puheenjohtajavaltio pitää tätä asiaa hyvin tärkeänä ja on merkinnyt sen painopistealueisiinsa.

Toimivaltainen työryhmä käsittelee tällä hetkellä näitä kahta ehdotusta neuvoston elimissä. Tässä käsittelyvaiheessa neuvoston on mahdotonta vastata arvoisan parlamentin jäsenen tekemiin yksityiskohtaisiin kysymyksiin tehtävien jakamisen määrittelystä ja tällaista jakamista koskevista perusteista.

Nämä ehdotukset eivät koske Euroopan unioniin kuulumattomia valtioita. Jos ne hyväksytään, ne ovat osa yhteisön säännöstöä, joka kaikkien uusien Euroopan unionin jäsenvaltioiden on omaksuttava.

(1) EYVL C 106, 4.4.1997, s. 13.

(2) EYVL C 339, 16.11.1997, s. 146.

(3) EYVL C 106, 4.4.1997, s. 13.